b'\n_START_ARTICLE_\nTungtvann\n_START_SECTION_\nHalvtungt vann\n_START_PARAGRAPH_\nHalvtungt vann, HDO, er en type vannmolekyl hvor det ene hydrogenatomet er deuterium, mens det andre er vanlig hydrogen. Tettheten ligger derfor midt mellom vanlig vann og tungtvann. Forekomsten av halvtungt vann er 1 pr. 3200.\n_START_SECTION_\nBruk\n_START_PARAGRAPH_\nTungtvann brukes i spesielle typer kjernereaktorer hvor den gj\xc3\xb8r nytten som n\xc3\xb8ytron-moderator for \xc3\xa5 bremse ned n\xc3\xb8ytronene\xc2\xa0\xe2\x80\x93 slik at de kan reagere med uranet i reaktoren. CANDU-reaktoren bruker denne metoden._NEWLINE_Mens amerikanerne satset p\xc3\xa5 grafitt som moderator i sine kjernereaktorfors\xc3\xb8k, var de tyske fors\xc3\xb8kene basert p\xc3\xa5 tungtvann som moderator. Vitenskapsmennene Heisenberg og D\xc3\xb6bel lyktes i 1942 \xc3\xa5 oppn\xc3\xa5 en positiv n\xc3\xb8ytronproduksjon i en uranstabel med tungtvann som moderator. Han regnet med at det burde lykkes \xc3\xa5 f\xc3\xa5 i gang en selvopprettholdende kjedereaksjon dersom man fikk 5 tonn tungtvann og 10 tonn uranmetall. _NEWLINE_Tungtvann ble oppdaget av amerikaneren Harold Urey i 1932/33. Det var 10\xc2\xa0% tyngre enn vanlig vann og ble brukt i tekniske og medisinske fors\xc3\xb8k for \xc3\xa5 bremse vekstprosesser. Hydrogenfabrikken p\xc3\xa5 Rjukan, som var verdens st\xc3\xb8rste vannelektrolyseanlegg, produserte fra 1934 tungtvann i industriell m\xc3\xa5lestokk.\n_START_SECTION_\nEffekter p\xc3\xa5 helse\n_START_PARAGRAPH_\nTungtvann er ikke regnet som giftig, selv om noen metaboliske reaksjoner trenger vanlig vann. Eksperimenter gjort p\xc3\xa5 mus har vist at hovedeffekten av tungtvannets litt forskjellige reaksjonshastigheter er \xc3\xa5 forhindre celledeling, noe som for\xc3\xa5rsaker \xc3\xb8kende skade p\xc3\xa5 vev som trenger rask fornyelse. Derfor kan det likevel kunne gj\xc3\xb8re skade hvis konsentrasjonen blir for stor. Fors\xc3\xb8k p\xc3\xa5 pattedyr har vist at de d\xc3\xb8r etter en uke, f\xc3\xb8rst n\xc3\xa5r 50% av kroppsvannet er byttet ut med tungtvann (D\xe2\x82\x82O)\n_START_SECTION_\nProduksjon\n_START_PARAGRAPH_\nTungtvann utvinnes fra vanlig vann ved destillasjon eller elektrolyse. Her fjernes vanlig vann og halvtungt vann._NEWLINE_Tungtvann er trivialnavn for deuteriumoksid, D2O. For \xc3\xa5 utvinne 1 liter tungtvann trenger man 6000 liter med vanlig vann. Tungtvann er en luktfri og smakl\xc3\xb8s klar v\xc3\xa6ske. Tungtvann fremstilles enten ved elektrolyse av vann, kjemiske utbyttingsreaksjoner eller ved fraksjonert destillasjon av vann.\n_START_SECTION_\nTungtvannsproduksjon i Norge\n_START_PARAGRAPH_\nI 1934 bygget Norsk Hydro verdens f\xc3\xb8rste kommersielle tungtvannsanlegg i Vemork med en kapasitet p\xc3\xa5 1,2 tonn i 1940. I l\xc3\xb8pet av 1941 hadde de allerede passert 12 tonn \xc3\xa5rlig. Under andre verdenskrig, bestemte de allierte seg for \xc3\xa5 \xc3\xb8delegge anlegget og tungtvannet for \xc3\xa5 hindre tyskerne i \xc3\xa5 utvikle atomv\xc3\xa5pen. Sent i 1942 feilet et angrep av britiske fallskjermjegere da glideflyene de brukte, krasjet. Alle ble drept enten i selve krasjet eller av tyskerne. I februar 1943 klarte en gruppe p\xc3\xa5 11 norske sabot\xc3\xb8rer, opptrent i England og sluppet ned i fallskjerm, \xc3\xa5 stoppe produksjonen i to m\xc3\xa5neder ved \xc3\xa5 sprenge anlegget, Vemork-aksjonen. Totalt ble fire m\xc3\xa5neder produksjon destruert i aksjonen. 16. november 1943 slapp de allierte styrkene 1\xc2\xa0000 bomber over stedet, hvorav 18 traff m\xc3\xa5let._NEWLINE_Etter krigen ble norsk tungtvannsproduksjon p\xc3\xa5 Rjukan tatt opp igjen med \xc3\xb8kt kapasitet, ved hjelp av nye produksjonsmetoder. Etterhvert kom dessuten et tilskudd til produksjonen fra ammoniakkfabrikken i Glomfjord, fra 1953 av.\n_START_SECTION_\nEksport fra Norge\n_START_PARAGRAPH_\nNorge har eksportert tungtvann til bruk i atomv\xc3\xa5penproduksjon i flere land, blant annet i Israel, Sverige, Frankrike, India og Storbritannia. Produksjonen begynte i 1950-\xc3\xa5rene. Sverige brukte norsk tungtvann fordi det p\xc3\xa5 den tiden ikke var underlagt restriksjoner p\xc3\xa5 bruk av norsk tungtvann til atomv\xc3\xa5penproduksjon, og fordi svensken Marcus Wallenberg satt i styret til Norsk Hydro. Israel brukte norsk tungtvann i sin Dimona reaktor, og tungtvann har blitt smuglet via den internasjonale svarteb\xc3\xb8rsen til bruk i Indias atomv\xc3\xa5penproduserende anlegg. Det var i forbindelse med avsl\xc3\xb8ringen av disse svarteb\xc3\xb8rsoperasjonene at eksporten av tungtvann fra Norge ble stanset i 1988.\n_START_SECTION_\nTungtvannsproduksjon i andre land\n_START_PARAGRAPH_\nTungtvann blir ogs\xc3\xa5 produsert i andre land i verden, blant dem Canada og India. Alle land som har laget atomv\xc3\xa5pen kan ogs\xc3\xa5 produsere tungtvann.\n_START_SECTION_\nTungtvann under andre verdenskrig\n_START_PARAGRAPH_\nSommeren 1941 varslet den norske motstandsbevegelsen den britisk etterretning om \xc3\xb8kt tysk interesse for tungtvannsproduksjonen p\xc3\xa5 Vemork. Britene tolket dette som at tyskerne arbeidet med en reaktor. I den forbindelse mente de at tungtvannet var en flaskehals og derfor et gunstig sabotasjem\xc3\xa5l. Det britiske atomforskningsprosjektet, Tube Alloys, anbefalte ogs\xc3\xa5 angrep ut fra at b\xc3\xa5de plutonium og uran sammen med tungtvann kunne brukes til milit\xc3\xa6re form\xc3\xa5l. War Cabinet ga klarsignal til den f\xc3\xb8rste sabotasjeaksjonen. _NEWLINE_I november 1942, (19.11.42) dro to Halifax-bombefly med hver sitt glidefly p\xc3\xa5 slep med 34 soldater mot landingsstedet ved M\xc3\xb8svatn. Forpartiet med fire nordmenn l\xc3\xa5 klart, men v\xc3\xa6rforholdene gjorde landing umulig. P\xc3\xa5 turen tilbake styrtet begge glideflyene og ett av bombeflyene. Operasjon Freshman kostet 42 britiske soldater livet._NEWLINE_Operasjon Gunnerside: Seks norske elitesoldater i engelsk uniform landet i fallskjerm p\xc3\xa5 Hardangervidda i februar 1943, slo seg sammen med forpartiet, tok seg fram til V\xc3\xa5er, forserte juvet og tok seg fram til fabrikken langs jernbanesporet, et omr\xc3\xa5de som ikke var minelagt. Mens dekningspartiet holdt vakt, trengte sprengningspartiet seg inn i tungtvannsanlegget og sprengte tungtvannscellene. 900 kg tungtvann (inklusive produksjonstap) ble \xc3\xb8delagt. Forpartiet ble igjen p\xc3\xa5 vidda, mens sprengningspartiet gikk p\xc3\xa5 ski til Sverige. _NEWLINE_Etter fire m\xc3\xa5neder var produksjonen i gang igjen. Amerikanerne presset p\xc3\xa5 for \xc3\xa5 bombe anlegget, og i november 1943 bombet 161 B-17 og B-24 bombefly Vemork og V\xc3\xa5er med 711 stk. 500-kilos og 200 stk. 250-kilos h\xc3\xb8yeksplosive bomber. Om lag 12 bombefly slapp 118 stk. 250-kilos bomber over Rjukan. Bare to bomber traff selve Hydrogenfabrikken. \xc3\x98deleggelsene omfattet i tillegg alle r\xc3\xb8rledningene til kraftstasjonen, deler av taket og veggene til kraftstasjonen, hus og brakker p\xc3\xa5 Vemork, V\xc3\xa5er og Rjukan, Hengebroa og en rekke industri-installasjoner.  22 norske sivile ble drept, i tillegg til de 10 som ble drept da ett fly styrtet._NEWLINE_Bombeangrepet f\xc3\xb8rte til at fabrikken ble stengt. Tungtvannsutstyret ble demontert og sendt til Tyskland. Den resterende beholdning av tungtvann, ca. 40 t\xc3\xb8nner, skulle transporteres med jernbane. I februar 1944 ble fergen \xc2\xabHydro\xc2\xbb senket p\xc3\xa5 Tinnsj\xc3\xb8en, etter at tre sabot\xc3\xb8rer hadde lyktes \xc3\xa5 plassere en sprengladning i baugen. Fire tyske soldater og 14 sivile nordmenn mistet livet. _NEWLINE_Dermed var kampen om tungtvannet over. Den kostet 92 milit\xc3\xa6re og sivile livet. Tungtvannssabotasjen blir framhevet som en av de mest langvarige og effektive hemmelige operasjoner under den andre verdenskrigen. Det at tungtvannsproduksjonen ble stoppet, bidro til \xc3\xa5 holde de tyske kjernereaktoreksperimentene p\xc3\xa5 et beskjedent niv\xc3\xa5. Vi vet n\xc3\xa5 at det ikke var tale om noe kappl\xc3\xb8p. Bedre etterretning fra alliert side, med p\xc3\xa5litelige opplysninger om hvor langt tysk atomforskning var kommet, kunne ha gjort kampen om tungtvannet un\xc3\xb8dvendig. Planer p\xc3\xa5 tysk side om et forsert program med sikte p\xc3\xa5 en bombe, ble oppgitt sommeren 1942. Fra da av var det tale om \xc3\xa5 mestre atomteknologien og f\xc3\xa5 i gang en kjedereaksjon med tanke p\xc3\xa5 \xc3\xa5 konstruere en reaktor ("Uran Maschine"), som mulig framdriftskilde for ub\xc3\xa5ter.'